คำสั่งกระทรวงสาธารณสุข ที่ 29/2548 เรื่อง เพิกถอนทะเบียนตำรับยาน้ำตรา เอ็กซ์ - วัน

คำสั่งกระทรวงสาธารณสุข
ที่ ๒๙/๒๕๔๘
เรื่อง เพิกถอนทะเบียนตำรับยาน้ำตรา เอ็กซ์ -
วัน[๑]
 

ด้วยบริษัท
แมทเซ็นเตอร์ จำกัด ผู้รับอนุญาตผลิตยาแผนโบราณ โดยมีนายสุเวศน์ เอื้ออารีมิตร เป็นผู้ดำเนินกิจการ ใบอนุญาตเลขที่
สป ๔/๒๕๔๕ ตั้งอยู่เลขที่ ๓๔๕ ซอยอาคารสงเคราะห์ ๑๙ แขวงทุ่งวัดดอน เขตสาทร กรุงเทพมหานคร
ได้รับใบสำคัญการขึ้นทะเบียนตำรับยาแผนโบราณชื่อ ยาน้ำตราเอ็กซ์ - วัน (X - ONE BRAND ORAL MIXTURE) เลขทะเบียนที่ G ๑๑๕/๔๖ แต่เมื่อพนักงานเจ้าหน้าที่เก็บตัวอย่างยาน้ำตรา
เอ็กซ์ - วัน จากสถานที่ผลิต เมื่อวันที่ ๑๕ กันยายน ๒๕๔๖ และ
๑๔ พฤศจิกายน ๒๕๔๖ ส่งตรวจสอบที่กรมวิทยาศาสตร์การแพทย์ ผลปรากฏว่ายาดังกล่าวมีส่วนผสมของตัวยาซิลเดนาฟิล
(Sildenafil) ซึ่งมีฤทธิ์รักษาโรคเสื่อมสมรรถภาพทางเพศและเป็นยาแผนปัจจุบันที่เป็นยาควบคุมพิเศษ
ตามประกาศกระทรวงสาธารณสุขโดยผู้รับอนุญาตอ้างว่าในตำรับยามีส่วนผสมของตัวยาที่ออกฤทธิ์คล้ายซิลเดนาฟิล
เกิดจากการที่ตนใส่สารสกัดจากตัวไหม ซึ่งไม่เป็นไปตามตำรับยาที่ได้ขึ้นทะเบียนไว้ การกระทำดังกล่าวอาจเกิดอันตรายร้ายแรงแก่ผู้ใช้ยา
ยาที่ผลิตขึ้นจึงเป็นยาปลอมตามมาตรา ๗๓ แห่งพระราชบัญญัติยา พ.ศ. ๒๕๑๐ และเป็นยาที่ไม่ปลอดภัยแก่ผู้ใช้

ฉะนั้น อาศัยอำนาจตามความในมาตรา
๘๖ แห่งพระราชบัญญัติยา พ.ศ. ๒๕๑๐ ซึ่งแก้ไขเพิ่มเติมโดยพระราชบัญญัติยา (ฉบับที่ ๕) พ.ศ. ๒๕๓๐ รัฐมนตรีว่าการกระทรวงสาธารณสุขโดยคำแนะนำของคณะกรรมการยา ในการประชุมครั้งที่
๖/๒๕๔๖ เมื่อวันที่ ๒๓ ธันวาคม ๒๕๔๖ จึงสั่งเพิกถอนใบสำคัญการขึ้นทะเบียนตำรับยาแผนโบราณยาน้ำตรา
เอ็กซ์ - วัน ทะเบียนตำรับเลขที่ G ๑๑๕/๔๖

อนึ่ง ถ้าท่านประสงค์จะฟ้องโต้แย้งคำสั่งนี้
ให้ทำคำฟ้องเป็นหนังสือยื่นต่อศาลปกครองหรือส่งทางไปรษณีย์ลงทะเบียนไปยังศาลปกครองกลาง
ภายใน ๙๐ วัน นับแต่วันที่รับแจ้งคำสั่ง


สั่ง ณ วันที่ ๖ มกราคม พ.ศ. ๒๕๔๘
สุดารัตน์ เกยุราพันธุ์
รัฐมนตรีว่าการกระทรวงสาธารณสุข
ยงยุทธ/ตรวจ
๑๔ กรกฎาคม ๒๕๔๘

ศิรวัชร์/ปรับปรุง
๒๔ ธันวาคม ๒๕๖๑

[๑] ราชกิจจานุเบกษา
เล่ม ๑๒๒/ตอนพิเศษ ๒๕ ง/หน้า ๑๒๔/๒๓ มีนาคม ๒๕๔๘